De hortis Hesperidum
De hortis Hesperidum est carmen hexametris Latine ab Ioanne Ioviano Pontano annis 1501/1502 scriptum de cultu citrorum et praecipue aurantiorum. Pontano iam mortuo carmen anno 1505 editum est. Aurantia "poma Hesperidum" fuisse finguntur (1.568). Adonis in arborem aurantiacam convertitur (1.533-580), verbis Catullianis citatis (carmen LXIV vv. 303-383). De aurantiis dulcibus in India a Vasco Gama repertis cantatur (1.346-363). Inter citrios (aurantia) et citros (mala Medica) distinguitur (2.180-188). De insitione multa dicuntur (2.309-406), verbis recitatis Vergilii (Georgica 2.69-82), Columellae (De re rustica 5.11, De arboribus 6.5, 9.1-2), Palladii (De insitione).